Il-Kummissjoni taġixxi biex tibni ekonomiji reżiljenti fl-era tal-globalizzazzjoni Il-globalizzazzjoni ġabet magħha benefiċċji enormi għall-ekonomiji inqas żviluppati tad-dinja u ħafna opportunitajiet għall-Ewropej; iżda filwaqt li l-benefiċċji huma mifruxin b'mod wiesa', il-kostijiet ta' spiss jiġġarrbu b'mod mhux uniformi, kif enfasizza d-dokument ta' riflessjoni tal-Kummissjoni dwar l-immaniġġar tal-globalizzazzjoni. Sabiex tilqa' l-isfida tal-modernizzazzjoni ekonomika, jeħtieġ li l-Ewropa tagħti s-setgħa lir-reġjuni tagħha u tgħinhom joħolqu valur. Dan ifisser li jitħaddnu l-innovazzjoni, id-diġitalizzazzjoni, id-dekarbonizzazzjoni u l-iżvilupp tal-ħiliet tan-nies. Illum, il-Kummissjoni qed tipproponi sett ġdid ta' azzjonijiet biex tkompli tgħin lir-reġjuni tal-Ewropa jinvestu fl-oqsma speċifiċi tagħhom ta' saħħa kompetittiva (“speċjalizzazzjoni intelliġenti”) u tiġġenera l-innovazzjoni, ir-reżiljenza u t-tkabbir meħtieġ. Il-Viċi President Jyrki Katainen, li huwa responsabbli mill-Impjiegi, it-Tkabbir, l-Investiment u l-Kompetittività, qal: "Sabiex ingwadu mill-benefiċċji tal-globalizzazzjoni jeħtieġ li noħolqu ambjenti favorevoli, fejn l-avvanzi min-negozji u mit-teknoloġija jistgħu jimmaterjalizzaw ruħhom. L-istrateġiji ta' investiment u ta' innovazzjoni immexxija u pposseduti lokalment huma essenzjali biex tintlaqa' din l-isfida u tingħata s-setgħa lir-reġjuni tagħna.” Il-Kummissarju għall-Politika Reġjonali, Corina Crețu, qalet: "Dħalna f'era ‘glokali', kif qal il-President Juncker, li fiha l-impatt tal-isfidi globali jinħass l-ewwel fil-livell lokali. L-ekonomiji tagħna għaddejjin minn bidliet profondi; ma nistgħux inreġġgħu lura dan il-proċess. Iżda nistgħu ngħinu lir-reġjuni tagħna jattrezzaw lilhom infushom bl-għodod it-tajbin għal tkabbir robust u dejjiemi – din hija d-definizzjoni ta' speċjalizzazzjoni intelliġenti.” L-appoġġ tal-ispeċjalizzazzjoni intelliġenti, li ġie introdott fl-2014 fil-programmi kollha ta' politika reġjonali, ta prova li jwassal għal riżultati. Il-Kummissjoni beħsiebha tibni fuq din l-esperjenza pożittiva b'żewġ proġetti pilota: B'mod parallel, il-Kummissjoni se żżid l-isforzi tagħha biex tgħin lill-Istati Membri jindirizzaw l-effetti lembut li jifdal għat-tkabbir u jistabbilixxu ambjenti favur in-negozju. Se tingħata attenzjoni partikulari għall-kwalità u l-ftuħ tar-riċerka pubblika, il-kooperazzjoni bejn in-negozji u l-universitajiet u l-allinjament ta' bażijiet ta' ħiliet lokali b'domandi tas-suq, bil-għajnuna tal-faċilitajiet tal-appoġġ tal-Kummissjoni. Il-Kummissjoni se tħares ukoll lejn modi biex tiffaċilita aktar sinerġiji u taħlit bejn il-programmi u l-istrumenti differenti tal-UE dwar l-innovazzjoni, it-tkabbir u l-kompetittività li jeżistu attwalment. Il-passi li jmiss Is-sejħiet għal espressjonijiet ta' interess għall-azzjoni pilota dwar reġjuni fi tranżizzjoni industrijali se jitnedew fil-ħarifa ta' din is-sena. Is-sħubiji interreġjonali se jitwaqqfu matul l-2017 u jibqgħu għaddejjin matul l-2018. L-esperjenza miksuba sa issa permezz tal-programmi attwali ta' Politika ta' koeżjoni, flimkien mal-azzjonijiet u s-soluzzjonijiet ta' politika ppreżentati f'din il-komunikazzjoni, se jagħtu kontribut utli fit-tfassil tal-qafas baġitarju li jmiss, fil-kuntest tar-riflessjoni li għaddejja dwar il-futur tal-finanzi tal-UE. Il-Kummissjoni se tqis konnessjonijiet aktar b'saħħithom bejn l-istrumenti eżistenti tal-UE li għandhom l-objettiv komuni li jirreaġixxu għal sfidi industrijali ġodda. Tista' tiżdied l-ispeċjalizzazzjoni intelliġenti biex issir għodda komprensiva li tgħin lir-reġjuni kollha jieħdu vantaġġ mill-bidliet li ġġib magħha l-globalizzazzjoni. Sfond Introdott bħala prerekwiżit biex jiġi żgurat l-infiq effettiv tal-Politika ta' Koeżjoni fir-riċerka u l-innovazzjoni, l-ispeċjalizzazzjoni intelliġenti talbet lir-reġjuni kollha biex ifasslu strateġiji ta' investiment ibbażati fuq l-assi kompetittivi proprji – minn speċjalitajiet tal-ikel agrikolu u t-turiżmu għan-nanoteknoloġiji u l-ajruspazju. Skont dawn l-istrateġiji, in-negozji lokali qed jirċievu appoġġ finanzjarju biex jiżviluppaw prodotti innovattivi u jespandu lil hinn mis-swieq lokali. Dawn l-istrateġiji rriżultaw ukoll kemm f'rabtiet aħjar bejn ix-xjenza u n-negozju kif ukoll f'koordinazzjoni mtejba fil-livelli kollha ta' governanza lokali. Għal aktar informazzjoni Communication – Strengthening Innovation in Europe's regions MEMO – L-isfidi fil-ġejjien: xprunar tat-tkabbir immexxi mill-innovazzjoni fir-reġjuni tal-UE Skeda Informattiva – Azzjonijiet pilota dwar l-ispeċjalizzazzjoni intelliġenti Skeda Informattiva – x'inhi l-ispeċjalizzazzjoni intelliġenti? Skedi tal-Pajjiżi – l-ispeċjalizzazzjoni intelliġenti f'pajjiżek Segwi lill-Viċi President Katainen u lill-Kummissarju Crețu fuq Twitter